ג'סי פרנקלין

ג'סי פרנקלין (באנגלית: Jesse Franklin; 24 במרץ 1760 – 31 באוגוסט 1823) היה פוליטיקאי אמריקאי, איש המפלגה הדמוקרטית-רפובליקנית, אשר כיהן כחבר הסנאט של ארצות הברית מטעם מדינת קרוליינה הצפונית, בשני פרקי זמן: בין 1799–1805 ובין 1807–1813. בשנת 1804 כיהן פרנקלין לזמן קצר כנשיא הזמני של הסנאט. לאחר מכן כיהן כמושל קרוליינה הצפונית ה־20 בשנים 1820–1821. אחיו היה מישאק פרנקלין, שגם הוא כיהן כחבר קונגרס.

 ביוגרפיה 
 ראשית חייו 
ג'סי פרנקלין נולד במחוז אורנג' שבמושבת וירג'יניה ב־24 במרץ 1760. הוא היה בנם של ברנרד ומרי פרנקלין, והשלישי מבין שבעה בנים.

בשנת 1774 עבר עם אביו לפרובינציית קרוליינה הצפונית, ושירת כמייג'ור במהלך מלחמת העצמאות. במהלך המלחמה נלכד על ידי טורים, אך הצליח להימלט.

פרנקלין השתתף בקרב קינגס מאונטיין ושימש כקצין מטה של גדודו של קולונל בנג'מין קליבלנד (שהיה קרוב משפחתו). הוא השתתף גם בקרב גילפורד קורת'האוס. בנוסף, נטל חלק בלחימה פרטיזנית נגד הטורים בקרוליינה הצפונית – לחימה שנמשכה עד סוף המלחמה.

בעיר גרינסבורו מוצבת אנדרטת מלחמת העצמאות המוקדשת לג'וזף וינסטון, ג'סי פרנקלין וריצ'רד טליאפרו – מתנה של המושל תומאס מייקל הולט.

 קריירה פוליטית 
פרנקלין כיהן כחבר בבית הנבחרים של קרוליינה הצפונית בשנים 1793–1794 ובשנים 1797–1798. הוא נבחר לבית הנבחרים של ארצות הברית לקונגרס הרביעי וכיהן בתפקיד בין 4 במרץ 1795 ל־3 במרץ 1797.

לאחר מכן נבחר לסנאט של ארצות הברית מטעם המפלגה הדמוקרטית-רפובליקנית, וכיהן בסנאט בין 4 במרץ 1799 ל־3 במרץ 1805. בדצמבר 1804 הועמד על ידי בית המחוקקים לבחירה מחדש, אך התמיכה בו בקרב הדמוקרטים־רפובליקנים הייתה מפולגת, בעוד הפדרליסטים לא העריכו אותו כלל – והוא הפסיד.

במהלך הקונגרס השמיני כיהן פרנקלין כנשיא הזמני של הסנאט. ב־1805–1806 כיהן שוב כחבר הסנאט של קרוליינה הצפונית.

בשנת 1806 נבחר מחדש לסנאט של ארצות הברית מטעם המפלגה הדמוקרטית-רפובליקנית, וכיהן בין 4 במרץ 1807 ל־3 במרץ 1813.
בכהונתו השנייה נודע כתומך במדיניות המלחמתית של הנשיא ג'יימס מדיסון וכמתנגד למונופולים ולבנקים מרכזיים.

ב־1817 מונה כציר למשא ומתן עם שבט הצ'יקאסו באזור העיר ממפיס של ימינו – מינוי שקיבל לבקשתו של הגנרל אנדרו ג'קסון.

 מושל קרוליינה הצפונית 
פרנקלין כיהן כמושל קרוליינה הצפונית בשנים 1820–1821. בתקופת כהונתו הוצב פסל של ג'ורג' וושינגטון שפוסל בידי אנטוניו קנובה בבניין הקפיטול, באגף חדש שכלל רוטונדה שנחשבה למקום הראוי להצגתו.

כמושל נחשב פרנקלין לאדם מצפוני ומעשי. הוא קידם רפורמות בטיפול בעבריינים, כולל ביטול הענישה של חיתוך אוזניים.

 מותו 
פרנקלין נפטר במחוז סארי שבקרוליינה הצפונית ב־31 באוגוסט 1823, ונטמן במחוז סורי. בשנת 1906 הועברו שרידיו לפארק הלאומי הצבאי גילפורד קורת'האוס, סמוך לגרינסבורו.
לקריאה נוספת
 Sobel, Robert, and John Raimo, eds. Biographical Directory of the Governors of the United States, 1789–1978, Vol. 3, Westport, Conn.; Meckler Books, 1978, pp. 1121-1122.

 קישורים חיצוניים 
 ג'סי פרנקלין באתר אגודת המושלים הלאומית

 ג'סי פרנקלין באנציקלופדיה של קרוליינה הצפונית 
 ג'סי פרנקלין באתר The Political Graveyard 


קטגוריה:אמריקאים ילידי וירג'יניה
קטגוריה:מושלי קרוליינה הצפונית
קטגוריה:מושלי מדינות ארצות הברית מהמפלגה הדמוקרטית-רפובליקנית
קטגוריה:חברי בית הנבחרים של ארצות הברית מקרוליינה הצפונית
קטגוריה:חברי בית הנבחרים של ארצות הברית מטעם המפלגה הדמוקרטית-רפובליקנית
קטגוריה:חברי הסנאט של ארצות הברית מקרוליינה הצפונית
קטגוריה:סנאטורים חברי המפלגה הדמוקרטית-רפובליקנית
קטגוריה:נשיאים זמניים של הסנאט של ארצות הברית
קטגוריה:אמריקאים שנולדו ב-1760
קטגוריה:אמריקאים שנפטרו ב-1823